CELEX: 62020TN0008
Language: sl
Date: 2020-01-08 00:00:00
Title: Zadeva T-8/20: Tožba, vložena 8. januarja 2020 – Češka republika/Komisija

9.3.2020   
            
            
               SL
            
            
               Uradni list Evropske unije
            
            
               C 77/56
            
         
      Tožba, vložena 8. januarja 2020 – Češka republika/Komisija
      (Zadeva T-8/20)
      (2020/C 77/77)
      Jezik postopka: češčina
      
         Stranki
      
      
         Tožeča stranka: Češka republika (zastopniki: M. Smolek, J. Pavliš, J. Očková in J. Vláčil, agenti)
      
         Tožena stranka: Evropska komisija
      
         Predlog
      
      Tožeča stranka Splošnemu sodišču predlaga, naj:
      
                  —
               
               
                  razglasi ničnost Izvedbenega sklepa Komisije (EU) 2019/1835 z dne 30. oktobra 2019 v delu, v katerem so iz financiranja s strani Evropske unije izključeni odhodki Češke republike iz naslova Evropskega kmetijskega sklada za razvoj podeželja (EKSRP) v okviru ukrepov M14 za proračunska obdobja 2017, 2018 in 2019 v skupnem znesku 35 109,02 EUR, ter Evropski komisiji naloži plačilo stroškov.
               
            
         Tožbeni razlogi in bistvene trditve
      
      Tožeča stranka v utemeljitev tožbe navaja ta razlog:
      
                  —
               
               
                  Tožbeni razlog se nanaša na kršitev člena 52(1) Uredbe (EU) št. 1306/2013 Evropskega parlamenta in Sveta z dne 17. decembra 2013 o financiranju, upravljanju in spremljanju skupne kmetijske politike. Komisija je finančni popravek naložila na podlagi domnevne kršitve določbe prava Unije, in sicer člena 25 Izvedbene uredbe Komisije (EU) št. 809/2014 z dne 17. julija 2014 o pravilih za uporabo Uredbe (EU) št. 1306/2013 Evropskega parlamenta in Sveta v zvezi z integriranim administrativnim in kontrolnim sistemom, ukrepi za razvoj podeželja in navzkrižno skladnostjo (v nadaljevanju: Uredba št. 809/2014). Vendar ta določba ni bila kršena. Komisija v bistvu napačno trdi, da začetek pregledov na kraju samem pri prvem kmetijskem gospodarstvu upravičenca pomeni implicitno napoved nadaljnjih pregledov in tej implicitni napovedi pripisuje enake posledice, kot bi jih imela dejanska napoved pregleda v smislu člena 25 Uredbe št. 809/2014.